Samodra Pasifik utawi Lautan Pasifik (saking basa Spanyol "Pacifico", tegesipun "tenang") mujudaken kumpulan toya paling ageng sa donya. Cakupan samodra punika kinten-kinten watawis saprotigan lumahipun Bumi, kanthi jembar 179,7 yuta km² (69,4 yuta mi²). Panjangipun watawis 15.500 km (9.600 mi) saking Laut Bering ing Arktik ngantos dumugi batasan es wonten Laut Ross Antartika ing tlatah kutub kidul. Samodra Pasifik saking kilèn mangetan paling wiyar inggih punika wonten ing 5 derajat garis lintang lèr, watawis 19.800 km (12.300 mi) saking Indonésia ngantos dumugi ing pasisir Kolombia. Wates sisih kilèn samodra punika limrahipun dipunwiwiti saking Selat Malaka. Titik paling andhap lumah Bumi—Palung Mariana— inggih dumunung wonten ing Samodra Pasifik. Samudra punika dumunung antawis Asia lan Australia ing sisih kilèn, Amérika ing sisih wétan, Antartika ing sisih kidul lan Samodra Arktik ing sisih kalèr.